Source: http://hlohovecko.sk/?m=agentura_clanok&id=144617
Timestamp: 2020-08-12 23:17:01+00:00

Document:
Správa z regiónu | Pachinger z kauzy tunelovania nebankoviek zostáva vo väzbe, súd jeho žiadosti nevyhovel : Hlohovecko.sk
10.7.2020 (Webnoviny.sk) - Patrik Pachinger, odsúdený na sedem rokov väzenia za podvod v kauze skrachovaných nebankových spoločností BMG Invest a Horizont Slovakia, zostáva naďalej za mrežami. Okresný súd v Trnave v piatok 10. júla jeho žiadosť o podmienečné prepustenie zamietol, pretože neboli splnené materiálne podmienky.
Pachinger v reakcii na rozhodnutie súdu uviedol, že proti uzneseniu podá sťažnosť. Podľa hovorkyne Krajského súdu v Trnave Jany Kondákorovej o nej bude rozhodovať Krajský súd v Trnave.
Jeho žiadosť zamietol súd aj pred rokom
Odsúdený Pachinger nemal dobré hodnotenie z Ústavu na výkon trestu odňatia slobody v Leopoldove, podľa súdu nepreukázal svoje polepšenie a tak nie je možné od neho v prípade podmienečného prepustenia očakávať riadny život.
Sedemročný trest odňatia slobody mu uplynie v septembri tohto roku. Jeho žiadosť o podmienečné prepustenie súd zamietol aj pred rokom. Na Okresnom súde Bratislava I. čelí ďalšej obžalobe, podľa ktorej mal v desiatich prípadoch od poškodených vylákať finančné prostriedky v celkovej sume vyše 950-tisíc eur.
Špecializovaný trestný súd odsúdil v kauze skrachovaných nebankových spoločností Dávida Brtvu na deväť rokov, Patrika Pachingera na sedem rokov a Jozefa M. na deväť rokov väzenia. Podľa rozsudku Jozef M., Dávid Brtva a Patrik Pachinger vytváraním falošných pohľadávok voči nebankovým spoločnostiam medzi septembrom 2001 a februárom 2002 spôsobili týmto inštitúciám škodu 448 miliónov vtedajších slovenských korún.
Majský sa na súd nedostavil
Zo zatvorených pobočiek nebankových spoločností sa obohatili o 53 miliónov korún. Brtva je v súčasnosti už na slobode.
V prípade Pachingera a Brtvu potvrdil tresty aj Najvyšší súd SR (NS SR). Jozefa M. najskôr pre jeho zdravotný stav vyčlenili na samostatné konanie.
Následne NS SR v marci 2019 oznámil, že konanie proti Jozefovi M. z dôvodu jeho zdravotného stavu zastavili. Konanie voči obžalovanému bolo obnovené tento rok, na verejné zasadnutie 1. júla sa však Jozef M. nedostavil z dôvodu jeho hospitalizovania v Českej republike.
Najvyšší súd ešte predtým vydal na neho zatýkací rozkaz, na základe ktorého bol v Česku zadržaný, do väzby ho však nevzali. Ďalšie verejné zasadnutie v prípade Jozefa M. je na NS SR vytýčené na 29. júla.
Viac k témam: skrachované nebankové spoločnosti, súd
Zdroj: Webnoviny.sk - Pachinger z kauzy tunelovania nebankoviek zostáva vo väzbe, súd jeho žiadosti nevyhovel © SITA Všetky práva vyhradené.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd

 súd